Vrot Rebels had geen antwoord toe Kings begin hardloop nieVerloor word ŉ gewoonte, sê hulle, maar die teenoorgestelde is ook waar. Die Southern Kings het verlede naweek in Australië met 26-24 teen die Waratahs afgereken, en Saterdagaand het hulle die Rebels behoorlik met 44-3 in die Baai gelooi. Vol punte aan die Kings, onder die valbyl met die vermindering van die aantal Suid-Afrikaanse spanne uit aanstaande jaar se Superreeks. Daar moet ook ŉ pluimpie gaan aan hulle afrigter Deon Davids wat die Kings vanjaar saamgesnoer het met ŉ klein begroting en spelers wat nie elders juis bekend of in aanvraag is nie. Toegegee, die Rebels het in die tweede helfte moontlik ŉ nuwe laagtepunt met hul vrot spel daargestel nadat hulle verlede week in Durban, saam met die Sharks, vir ŉ laagtepunt-wedstryd gesorg het. In die eerste helfte moes die Kings redelik kwaai walgooi teen die besoekers wat gebied en besit oorheers het. Die rustydtelling was slegs 11-3 in die Kings se guns. Na rustyd het Lionel Cronjé-hulle vyf drieë gedruk, nie een afgestaan nie en pragtige ondersteunende rugby gespeel. Goeie opsies en hantering op vol spoed het dit ŉ lekker kyk-wedstryd, veral in die tweede helfte, gemaak ondanks die traak my nie-houding benadering van die Rebels na rustyd. Wat veral die oog gevang het is die wyse waarop daar altyd iemand by was om te ondersteun wanneer die Baaienaars aan die hardloop gegaan het. ♦ Daar was ook ŉ man wie se spel nie ŉ verrassing is nie, maar ŉ beklemtoning van sy gehalte en die indruk wat hy tot dusver gemaak het. Makazole Mapimpi het in ŉ sukkelende span vanjaar al sewe drieë gedruk en straal gehalte uit. Hy het teen die Rebels gedruk, en ook twee keer drieë help maak. Mapimpi, wat in Julie 27 word, is deur die Vrystaat Cheetahs gekontrakteer en verhuis na die Superreeks soontoe om in Bloemfontein sy Curriebekerrugby te speel. Puntemakers – Southern Kings (11) 44: Drieë: Wandile Mjekevu, Martin Bezuidenhout, Tyler Paul, Pieter-Steyn de Wet, Makazoli Mapimpi, Masixole Banda. Doelskoppe: Lionel Cronjé, De Wet 3. Strafdoele: Cronjé 2. Rebels 3 (3): Strafdoel: Reece Hodge.